હિટલરે ફ્રાન્સ જીતી લીધું ત્યાર પછી એટલે કે જુલાઈ ૧૯૪૦માં માત્ર એક ઇંગ્લેન્ડ જીતવાનું જ બાકી રહ્યું હતું. કહે છે કે એ વખતે હિટલરે ચર્ચિલને એનો કોઈક ઉકેલ શોધી કાઢવા માટે પોતાને એકલા મળી જવાનું કહ્યું. ચર્ચિલ હિટલરને મળવા પેરિસ ગયો. એ મુલાકાત તદ્દન ખાનગી હતી. એરપોર્ટ પરથી ચર્ચિલને સીધો ફ્રાન્સમાં પ્રમુખના રાજમહેલમાં લઈ જવામાં આવ્યો. એક હોજના કાંઠે તરત જ ટેબલ-ખુરશી ગોઠવાઈ ગયાં અને હિટલર, મુસોલિની અને ચર્ચિલ મંત્રણા માટે બેઠા. હિટલરનો સ્વભાવ અતિશય ઉતાવળો અને ઉશ્કેરાટભર્યો હતો. ત્રણેય જણાએ હજી તો ચા-પાણી પીવાનું શરૂ કર્યું કે તરત જ હિટલરે ચર્ચિલને કહ્યું, "મિ. ચર્ચિલ, તમે જાણો છો કે આખું યે યુરોપ મેં જીતી લીધું છે. તમારા માટે હવે કોઈ આશા રહી નથી, જો તમારે વધારે સૈનિકોનાં લોહી ન રેડવાં હોય તો શરણાગતિ સ્વીકારી લો. મેં એ માટે દસ્તાવેજ તૈયાર જ રાખેલ છે. તમે સહી કરો એટલે તરત જ યુદ્ધ પૂરું થયાની જાહેરાત આપણે કરી દઈએ."